## Naredba o mjerama za sprječavanje pojave i širenja klasične svinjske kuge na području Republike Hrvatske

### NN 89/2006 (7.8.2006.), Naredba o mjerama za sprječavanje pojave i širenja klasične svinjske kuge na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2104**

Na temelju članka 41. stavka 5. Zakona o veterinarstvu (»Narod­ne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## NAREDBU

### O MJERAMA ZA SPRJEČAVANJE POJAVE I ŠIRENJA KLASIČNE SVINJSKE KUGE NA PODRUČJU REPUBLIKE HRVATSKE

I.

1. Zaraženim područjem smatra se područje u krugu od tri ki­lometra od mjesta
izbijanja klasične svinjske kuge, i to naselja na području:
a) Vukovarsko-srijemske županije: Borovo, Lipovača, Trpinja, Brdašin, Marinci,
Sotin, Borovo Naselje;
b) Osječko-baranjske županije: Bijelo Brdo, Sarvaš;
2. Ugroženim područjem smatra se područje u krugu od sedam kilometara od
zaraženog područja, i to naselja na području:
a) Vukovarsko-srijemske županije: Vera, Ćelije, Bobota, Ludvinci, Vukovar,
Pačetin, Tordinci, Bogdanovci, Ostrovo, Nuštar, Cerić, Grabovo, Negoslavci,
Petrovci, Opatovac, Mikluševci, Čakovci Tompojevci, Bokšić, Dalj;
b) Osječko-baranjske županije: Aljmaš, Tenja, Klisa.

II.

Radi sprječavanja pojave i širenja klasične svinjske kuge naređuju se sljedeće
mjere:
1. Na području Vukovarsko-srijemske i Osječko-baranjske županije:
a) Zabrana prirodnog pripusta svinja;
b) Zabranu pašnog držanja svinja;
2. Na zaraženim i ugroženim područjima određenim u točki I. ove Naredbe:
a) Zabrana stavljanja u promet svinja;
b) Zabrana stavljanja u promet svih vrsta životinja na područjima određenim u
točki I. podtočkama 1. b) i 2.b) ove Naredbe;
c) Zabrana održavanja sajmova, dogona, izložbi i sportskih manifestacija sa
životinjama;
d) Prijavu bez odgađanja svake uginule ili bolesne svinje na gospodarstvu i
divlje svinje;
e) Obveznu provedbu strogih biosigurnosnih mjera za smanjivanje opasnosti od
unošenja i širenja virusa klasične svinjske kuge na gospodarstvima na kojima se
drže svinje;
f) Onemogućavanje izravnog ili neizravnog kontakta između domaćih i divljih
svinja;
g) Zabrana korištenja napoja u hranidbi svinja;
h) Obveznu provedbu odgovarajućih biosigurnosnih mjera od strane osoba koje su
bile u kontaktu s divljim svinjama;
i) Zabrana klanja svinja za potrebe vlastitog domaćinstva;

III.

Zabrana iz točke II. podtočke 2. a) ove Naredbe ne odnosi se na svinje koje
potječu iz organizirane i kontrolirane proizvodnje iz objekata smještenih na
područjima navedenim u točki I. stavak 2., a koje se šalju pod kontrolom
ovlaštenog veterinara:
a) izravno u klaonicu unutar ugroženog područja, na neodgodivo klanje, ili
b) u izuzetnim slučajevima u određenu klaonicu u Republici Hrvatskoj smještenu
izvan ugroženog područja na neodgodivo klanje, samo ako su svinje prije otpreme
iz objekta klinički pregledane, uključujući mjerenje tjelesne temperature.
c) provođenje obvezne pojačane dezinfekcije vozila prije utovara i neposredno
nakon istovara.

IV.

Danom stupanja na snagu ove Naredbe prestaje važiti Naredba o mjerama za
sprječavanje pojave i širenja klasične svinjske kuge na području Republike
Hrvatske (»Narodne novine« br. 88/2006.).

V.

Ova Naredba stupa na snagu danom objave u »Narodnim novinama«.

Klasa: 322-01/06-01/533
Urbroj: 525-06-06-01
Zagreb, 3. kolovoza 2006.

Ministar
**Petar Čobanković**, v. r.

Naredba, NN 89/2006-2104
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)